
ЗАКОН 
за международните ограничителни мерки
Глава първа

ПРЕДМЕТ, ОБХВАТ И ПРИНЦИПИ
Чл. 1. (1) Този закон урежда реда и условията за участието на Република България в приемането на международните ограничителни мерки, както и реда за прилагането им на територията на Република България.
(2) „Международни ограничителни мерки“ (или „ограничителни мерки“) представляват ограничения на права на държави, недържавни образувания, физически лица, юридически лица и други образувания с цел промяна в дейности или политики. 

(3) Законът се прилага за международните ограничителни мерки, приети с:
1. резолюции на Съвета за сигурност на Организацията на обединените нации (Съвета за сигурност на ООН);

2. правни актове на Европейския съюз (ЕС);

3. правни актове, приети по съответния ред в рамките на международни организации, които са задължителни за Република България по силата на международен договор.
Чл. 2. Приемането и прилагането на международните ограничителни мерки се основава на принципите на:

1. законност;

2. пропорционалност;

3. ефективност;

4. зачитане на правата на човека и основните свободи;

5. навременност и актуалност;

6. обективност и безпристрастност;

7. координираност на действията;

8. отговорност и отчетност.
Глава втора

УЧАСТИЕ НА РЕПУБЛИКА БЪЛГАРИЯ В ПРОЦЕСА ПО ПРИЕМАНЕ НА МЕЖДУНАРОДНИ ОГРАНИЧИТЕЛНИ МЕРКИ

Чл. 3. (1) Министърът на външните работи координира участието на Република България в приемането на актовете по чл. 1, ал. 3.
(2) Министърът на външните работи се подпомага своевременно от компетентните органи по чл. 10, ал. 1, както и от други държавни органи, органи на местно самоуправление и местната администрация.
(3) В случай че в работата по изготвяне на акт по чл. 1, ал. 3 участва представител на друг компетентен орган по чл. 10, ал. 1, позициите се съгласуват и с министъра на външните работи.
(4) При необходимост, в случаите, когато предложения за международни ограничителни мерки засягат стратегически за страната въпроси, решенията относно позицията на Република България се вземат по реда на чл. 11, ал. 2, т. 2.
Глава трета

ПРИЛАГАНЕ НА МЕЖДУНАРОДНИТЕ ОГРАНИЧИТЕЛНИ МЕРКИ
Раздел I

Правила за прилагане
Чл. 4. (1) Международните ограничителни мерки по чл. 1, ал. 3, т. 1 се прилагат в Република България посредством актовете, с които са въведени от ЕС. До приемането на такъв акт, съответните мерки се изпълняват незабавно от момента на публикуването по реда на чл. 19, ал. 2. В тези случаи в Република България не се приемат национални правни актове по прилагането на ограничителните мерки. 
(2) Разпоредбата на ал. 1, изречение второ не се прилага спрямо ограничителните мерки по чл. 1, ал. 3, т. 1, свързани с предотвратяване на влизането на българска територия или транзитното преминаване през нея на санкционирани лица. Тези ограничителни мерки се изпълняват по реда на чл. 25 от Регламент (ЕС) 2018/1861 на Европейския парламент и на Съвета от 28 ноември 2018 година за създаването, функционирането и използването на Шенгенската информационна система (ШИС) в областта на граничните проверки, за изменение на Конвенцията за прилагане на Споразумението от Шенген и за изменение и отмяна на Регламент (ЕО) № 1987/2006 (OB, L 312/14 от 7 декември 2018 г.). 

(3) Международните ограничителни мерки по чл. 1, ал. 3, т. 2 са приложими за Република България след публикуването на съответните правни актове, с които се налагат, в „Официален вестник“ на ЕС и последващото им влизане в сила в съответствие с техните разпоредби.
(4) Международните ограничителни мерки по чл. 1, ал. 3, т. 3 се прилагат в Република България посредством акт на Министерския съвет.
Чл. 5. Компетентните органи по чл. 10, ал. 1 осигуряват прилагането на международните ограничителни мерки в обхвата на своите правомощия.
Чл. 6. При невъзможност за установяване на обхвата, съдържанието или действието на ограничителна мярка, въпросът се внася за разглеждане от Междуведомствения съвет по приемане и прилагане на международните ограничителни мерки към Министерския съвет по чл. 11.
Чл. 7. (1) Без да се засяга правомощието по чл. 6 на Междуведомствения съвет по приемане и прилагане на международните ограничителни мерки към Министерския съвет, запитване за правилното прилагане на международна ограничителна мярка може да бъде отправено към ООН, ЕС или друга международна организация, ако уреждащият мярката акт или друг приложим правен инструмент на съответната организация предвижда такава възможност.
(2) В случаите по ал. 1 запитванията се отправят чрез министъра на външните работи.

Раздел II

Задължени лица
Чл. 8. Международните ограничителни мерки по чл. 1, ал. 3 са задължителни за:

1. физическите лица на територията на Република България;
2. юридическите лица и други образувания със седалище и адрес на управление в Република България, както и техни дъщерни дружества, клонове и представителства;

3. юридическите лица, установени извън Република България, които извършват дейност в   Република България чрез клон или представителство;

4. органите на законодателната, съдебната и изпълнителната власт и техните администрации, включително специализирани държавни органи и техните администрации;
5. органите на местното самоуправление и местната администрация.
Чл. 9. (1) По искане на компетентните органи по чл. 10, ал. 1 задължените лица по чл. 8 следва да предоставят в определения им срок необходимата информация за ефективното прилагане на международните ограничителни мерки в изпълнение на актовете по чл. 4. 
(2) Предоставянето на документи, сведения, справки, извлечения, писмени и устни обяснения и др. за целите на ефективното прилагане на международните ограничителни мерки в изпълнение на актовете по чл. 4 не може да бъде отказано или ограничено по съображения за служебна, банкова, търговска или професионална тайна, или че същата представлява данъчна и осигурителна информация или защитена лична информация.

(3) Всички документи, сведения, справки, извлечения и писмени обяснения, по ал. 2 се предоставят от проверяваното лице на български език. Документите, които са на чужд език, се представят заедно с превод на български език. При поискване от съответния компетентен орган по чл. 10, ал. 1 преводът на представените документите трябва да бъде извършен от заклет преводач.

(4) При условията на ал. 2  не се поражда отговорност за нарушаване на други закони или на договор.

Раздел III
Компетентни органи за прилагане на международните ограничителни мерки
Чл. 10. (1) Компетентни органи за прилагане на международните ограничителни мерки са:

1. председателят на Държавна агенция „Национална сигурност“ – по отношение на контрола върху прилагането на финансови ограничителни мерки; 
2. министърът на вътрешните работи – по отношение на ограничителни мерки, произтичащи от актовете по чл. 1, ал. 3, свързани с предотвратяване на влизането на българска територия или транзитното преминаване през нея на санкционирани лица;  
3. министърът на външните работи – по отношение на отказ от издаване на визи на лица, спрямо които са наложени международни ограничителни мерки за приемане; и по отношение на предоставяне на дипломатически разрешения, необходими за осъществяване на полети от чуждестранни въздухоплавателни средства;  
4. министърът на икономиката, инвестициите и индустрията – по отношение на външноикономически и външнотърговски ограничения, търговска дейност и забраните за внос и износ, които са извън правомощията на останалите компетентни органи по тази алинея;
5. министърът на енергетиката – по отношение на ограничителните мерки в областта на енергетиката;

6. министърът на иновациите и дигиталната трансформация – по отношение на процедурата по издаване на сертификати за клас инвестиция или приоритетен проект на лица и образувания, на които са наложени международни ограничителни мерки;

7. министърът на туризма – в рамките на неговите правомощия съгласно Закона за туризма и Закона за устройството на Черноморското крайбрежие по отношение на ограничителни мерки в областта на туризма;
8. министърът на труда и социалната политика и изпълнителният директор на Агенцията по заетостта – по отношение на ограничителни мерки, свързани с достъпа до пазара на труда;

9. министърът на образованието и науката – по отношение на ограничителни мерки, свързани с достъпа до образование и научна дейност;

10. министърът на културата – по отношение на ограничителни мерки, свързани с опазване на културното наследство;

11. изпълнителният директор на изпълнителна агенция „Морска администрация“ – по отношение на ограничителни мерки в сектора на морския транспорт и транспорта по вътрешни водни пътища;
12. главният директор на Главна дирекция „Гражданска въздухоплавателна администрация“ – по отношение на ограничителни мерки в областта на гражданското въздухоплаване;

13. изпълнителният директор на Изпълнителна агенция „Железопътна администрация“ – по отношение на ограничителните мерки във връзка с железопътния транспорт;

14. изпълнителният директор на Изпълнителна агенция „Автомобилна администрация“ – по отношение на ограничителните мерки във връзка с автомобилния транспорт. 

15. директорът на Агенция „Митници“ – по отношение на извършването на митнически контрол на стоки, за които се прилагат ограничителни мерки по чл. 1, ал. 3;
16. Българската народна банка – в рамките на нейните правомощия съгласно: 

а) Закона за кредитните институции по отношение на приложимия към финансовите институции по чл. 3, ал. 1 от този закон регистрационен режим; 
б) Закона за платежните услуги и платежните системи, по отношение на приложимия към лицата по чл. 154, ал. 2, т. 1-4 от този закон лицензионен или регистрационен режим; 
в) Закона за лицата, обслужващи кредити, и купувачите на кредити, по отношение на приложимия към лицата, обслужващи кредити, лицензионен режим; 

17. органът, компетентен съгласно чл. 1, ал. 2 от Закона за кредитните институции по отношение на издаване и отнемане на лиценз за извършване на дейност като кредитна институция в Република България;  
18. Комисията за финансов надзор – в рамките на нейните правомощия съгласно Закона за публичното предлагане на ценни книжа, Закона за дружествата със специална инвестиционна цел и за дружествата за секюритизация, Закона за пазарите на финансови инструменти, Закона за пазарите на криптоактиви, Закона за дейността на колективните инвестиционни схеми и на други предприятия за колективно инвестиране, Кодекса за застраховането и Кодекса за социално осигуряване по отношение на издаването и отказа за издаване на лицензии, разрешения, одобрения и регистрации по реда на тези закони за извършване на дейност в Република България, по отношение на отнемането, отмяната и обезсилването на издадени лицензии, разрешения, одобрения и регистрации в резултат на прилагане на международните ограничителни мерки; 
19. Комисията за регулиране на съобщенията – по отношение на ограничителните мерки в областта на осъществяването на електронните съобщения; 

20. Междуведомствената комисия за експортен контрол и неразпространение на оръжията за масово унищожение при министъра на икономиката, инвестициите и индустрията, създадена съгласно Закона за експортния контрол на продукти, свързани с отбраната, и на изделия и технологии с двойна употреба – по отношение на ограничителните мерки в областта на международната търговия с продукти, свързани с отбраната, и изделия и технологии с двойна употреба, както и оборудване, използвано за вътрешни репресии;
21. Съветът за електронни медии – по отношение на ограничителните мерки в областта на медийните услуги и услугите на платформите за споделяне на видеоклипове;
(2) При прилагане на международните ограничителни мерки органите по ал. 1 получават съдействие от органите по чл. 8, т. 4 и 5 според тяхната компетентност. 
(3) За целите на прилагането на финансовите ограничителни мерки органът по ал. 1, т. 1 получава пряко от задължените субекти по чл. 8 информация по прилагането на финансовите ограничителни мерки, като може да издава задължителни писмени разпореждания във връзка с прилагането на мерките. 
Раздел IV

Междуведомствен съвет по приемане и прилагане на международните ограничителни мерки

Чл. 11. (1) Към Министерския съвет се създава Междуведомствен съвет по приемане и прилагане на ограничителните мерки, наричан по-нататък „Междуведомствения съвет”.

(2) Междуведомственият съвет:

1. осъществява общо методическо ръководство и обща координация по приемането на международните ограничителни мерки;

2. при необходимост обсъжда и взема решения относно позицията на Република България по предложения за международни ограничителни мерки в случаите, когато се засягат стратегически за страната въпроси; 
3. осъществява общо методическо ръководство и обща координация по прилагането на международните ограничителни мерки на територията на Република България при условията, регламентирани в този закон;
4. осъществява координация и сътрудничество между компетентните и правоприлагащите органи за постигане на стратегически цели и общи приоритети при прилагането на ограничителните мерки;

5. дава насоки и указания по нуждаещи се от допълнително изясняване отделни въпроси във връзка с прилагането на ограничителните мерки, включително при нарушаването им; 
6. разглежда и решава въпроси, свързани с установяване на обхвата, съдържанието или действието на ограничителните мерки или компетентния орган по прилагането им в случаите, когато е налице спор за компетентност и като не се засягат правомощията на компетентните органи, включително за издаване на дерогации; 
7. внася за приемане от Министерския съвет проект на акт за прилагане на ограничителните мерки по чл. 1, ал. 3, т. 3, изготвен от орган по преценка на Междуведомствения съвет;
8. събира и обобщава информация за прилагането на международните ограничителни мерки.
Чл. 12. (1) Председател на Междуведомствения съвет е заместник министър-председател, определен от министър-председателя. 
(2) Членове на Междуведомствения съвет са: 
1. компетентните органи по чл. 10, ал. 1, т. 1-15 или определено от тях лице и представители на органите по чл. 10, ал. 1, т. 16 и т. 18-22; 

2. секретарят на Съвета по сигурността към Министерския съвет;

3. представител на Върховната касационна прокуратура.
(3) При необходимост на заседанията на Междуведомствения съвет с право на съвещателен глас могат да участват секретарят на Междуведомствената комисия за експортен контрол и неразпространение на оръжията за масово унищожение, секретарят на Междуведомствения съвет по отбранителна индустрия и сигурност на доставките и представители на други компетентни органи.

(4) Организацията и правилата за работа на Междуведомствения съвет се уреждат с акт, приет от Министерския съвет.

Глава четвърта

ИЗКЛЮЧЕНИЯ И ОСВОБОЖДАВАНЕ ОТ ДЕЙСТВИЕТО НА МЕЖДУНАРОДНИТЕ ОГРАНИЧИТЕЛНИ МЕРКИ
Чл. 13. Всяко задължено лице по този закон може да отправи запитване до компетентния орган по чл. 10, ал. 1 относно приложимостта на изключение от прилагането на определена международна ограничителна мярка, когато регламентиращият мярката акт урежда такова.
Чл. 14. Всяко заинтересовано лице може да подаде заявление за освобождаване (дерогация) от действието на ограничителна мярка до органа, компетентен за прилагането й по чл. 10, ал. 1. когато в правен акт по чл. 1, ал. 3 е предвидена такава възможност.
Чл. 15. Заинтересованото лице може да подаде заявление за освобождаване от действието на ограничителна мярка по образец, утвърден от съответния компетентен орган по прилагане на ограничителната мярка.
Чл. 16. (1) Заявлението се подава в писмена форма, включително като електронен документ, до съответния компетентен орган по чл. 10, ал. 1.
(2) Заявителят предоставя електронен адрес съгласно Закона за електронното управление, мобилен или стационарен телефонен номер или факс, а когато заявителят е физическо лице – ако има такива.

(3) Заявителят може да предостави персонален профил, регистриран в информационната система за сигурно електронно връчване като модул на Портала на електронното управление, ако разполага с такъв.
Чл. 17. (1) Към заявлението заинтересованото лице прилага доказателства в подкрепа на искането си, като когато е необходимо, компетентният орган по чл. 10, ал. 1 изисква от лицето допълнителни доказателства, като използва способите за установяване на факти и обстоятелства от значение за изясняване на случая съгласно Административнопроцесуалния кодекс, освен ако в специален закон не е предвидено установяването на някои факти и обстоятелства да се извършва и с други средства.
(2) Компетентният орган по чл. 10, ал. 1 се произнася по заявлението в едномесечен срок от събиране на цялата необходима информация по ал. 1 при съобразяване с изискванията на актовете по чл. 1, ал. 3.

(3) По отношение на издаването и оспорването на актовете по ал. 2 се прилага съответно Административнопроцесуалният кодекс, освен ако в този или в друг специален закон не е предвиден различен ред.
Чл. 18. Когато искането за освобождаване от действието на ограничителна мярка по чл. 15 попада в компетенциите на повече от един от компетентните органи по чл. 10, ал. 1, въпросът се отнася към Междуведомствения съвет, а актът, с който се разрешава или отказва разрешение за  освобождаването на заинтересованото лице от действието на международна ограничителна мярка, се издава от Министерския съвет.
Глава пета

ИНФОРМИРАНЕ И ОТЧЕТНОСТ ПО ПРИЕМАНЕТО И ПРИЛАГАНЕТО НА МЕЖДУНАРОДНИТЕ ОГРАНИЧИТЕЛНИ МЕРКИ
Чл. 19. (1) Министърът на външните работи информира своевременно компетентните органи по чл. 10, ал. 1 за влезли в сила ограничителни мерки по чл. 1, ал. 3, т. 1 и 3.

(2) На интернет страницата на Министерството на външните работи своевременно се публикува съобщение относно приетите ограничителни мерки на Съвета за сигурност на ООН и за промени в списъците на лицата, срещу които са наложени ограничителни мерки от Съвета за сигурност по чл. 1, ал. 3, т. 1.

(3) На интернет страницата на Министерството на външните работи се публикува препратка към официалната интернет страница на ЕС, съдържаща актуална информация относно действащите международни ограничителни мерки на ЕС (Санкционна карта на ЕС).
Чл. 20. (1) Компетентните органи по чл. 10, ал. 1 предоставят на министъра на външните работи необходимата информация за целите на докладване пред ООН и ЕС по прилагането на ограничителните мерки. Въз основа на подадената информация от компетентните органи по чл. 10, ал. 1, министърът на външните работи докладва по прилагането на международните ограничителни мерки на територията на Република България, освен ако акт на съответната международна организация предвижда друго. Видът и обхватът на информацията по изречение първо и редът за нейното предоставяне се определят с акт на Министерския съвет. 
(2) Компетентните органи по чл. 10, ал. 1 оказват съдействие на създадените въз основа на резолюции на Съвета за сигурност на ООН панели от експерти към комитетите по санкции, които извършват проверки по прилагането на ограничителни мерки на ООН.
Чл. 21. Обменът на информация по този закон между компетентните органи по чл. 10, ал. 1, както и между министъра на външните работи и институциите на ЕС и органите на ООН, се осъществява по ред, определен от Министерския съвет.

Глава шеста
АДМИНИСТРАТИВНОНАКАЗАТЕЛНИ РАЗПОРЕДБИ
Чл. 22. (1) Длъжностно лице, което не изпълни задължение за прилагане на ограничителни мерки или извърши или допусне нарушение на наложена ограничителна мярка, ако не подлежи на по-тежко наказание, се наказва с глоба в размер от 1 000 до 5 000 евро. 
(2) Физическо лице по чл. 8, т. 1, извършило нарушение по ал. 1, ако не подлежи на по-тежко наказание, се наказва с глоба в размер от 500 до 2 500 евро. 

(3) На юридическо лице по чл. 8, т. 2 и 3 , извършило нарушение по ал. 1, се налага имуществена санкция в размер от 5 000 до 25 000 евро.
(4) При повторно нарушение по ал. 1 глобата е в размер от 2 000 до 10 000 евро – за длъжностните лица, от 1 500 до 7 500 евро – за физическите лица по чл. 8, т. 1, а имуществената санкция за юридическите лица по чл. 8, т. 2 и 3 е в размер от 10 000 до 100 000 евро.
Чл. 23. (1) Задължено лице по чл. 8, т. 1, което не изпълни задължението си за предоставяне на информация по чл. 9, ал. 1, ако не подлежи на по-тежко наказание, се наказва с глоба в размер от 500 до 5 000 евро. 
(2) Задължено лице по чл. 8, т. 2 и 3, което не изпълни задължението си за предоставяне на информация по чл. 9, ал. 1, ако не подлежи на по-тежко наказание, се наказва с имуществена санкция в размер от 2 500 до 25 000 евро. 
(3) При повторно нарушение на чл. 9, ал. 1 глобата е в размер от 1 000 до 10 000 евро, а по ал. 2 имуществената санкция е в размер от 5 000 до 100 000 евро.
Чл. 24. (1) Актовете за установяване на административни нарушения по този закон се съставят от длъжностни лица, оправомощени от компетентния орган по чл. 10, ал. 1 за съответната ограничителна мярка, а наказателните постановления се издават от компетентния орган по чл. 10, ал. 1 за съответната ограничителна мярка или оправомощени от него длъжностни лица.

(2) Установяването на нарушенията, съставянето на актове, издаването, обжалването и изпълнението на наказателните постановления се извършват по реда на Закона за административните нарушения и наказания.

ДОПЪЛНИТЕЛНИ РАЗПОРЕДБИ
§ 1. По смисъла на този закон: 
1. „Резолюции на Съвета за сигурност на ООН“ са резолюциите, приети по чл. 41 от Устава на ООН.
2. „Правни актове на Европейския съюз“ са решения, регламенти и общи позиции (приети преди влизането в сила на Договора от Лисабон и които все още произвеждат правно действие) на Съвета на ЕС, с които се налагат ограничителни мерки.
§ 2. Мерките по този закон не засягат мерки и санкции, предвидени в други закони. 

§ 3. Този закон въвежда изисквания на Директива (ЕС) 2024/1226 на Европейския парламент и на Съвета от 24 април 2024 година относно определянето на престъпленията и санкциите при нарушаване на ограничителните мерки на Съюза, и за изменение на Директива (ЕС) 2018/1673 (OВ L, 2024/1226 от 30 април 2024 г.).
ЗАКЛЮЧИТЕЛНИ РАЗПОРЕДБИ
§ 3. В Кодекса за застраховането (обн., ДВ, бр. 102 от 2015 г.; изм., бр. 62, 95 и 103 от 2016 г., бр. 8, 62, 63, 85, 92, 95 и 103 от 2017 г., бр. 7, 15, 24, 27, 77 и 101 от 2018 г., бр. 17, 42 и 83 от 2019 г., бр. 26, 28 и 64 от 2020 г., бр. 21 от 2021 г., бр. 16 и 25 от 2022 г., бр. 66, 68, 80, 84 и 85 от 2023 г., бр. 70 и 79 от 2024 г., бр. 49, 54 и 67 от 2025 г., бр. 16, 25 и 51 от 2026г.) в чл. 40, ал. 2, т. 11 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

§ 4. В Кодекса за социално осигуряване (обн., ДВ, бр. 110 от 1999 г.; Решение № 5 на Конституционния съд от 2000 г. – бр. 55 от 2000 г.; изм., бр. 64 от 2000 г., бр. 1, 35 и 41 от 2001 г., бр. 1, 10, 45, 74, 112, 119 и 120 от 2002 г., бр. 8, 42, 67, 95, 112 и 114 от 2003 г., бр. 12, 21, 38, 52, 53, 69, 70, 112 и 115 от 2004 г., бр. 38, 39, 76, 102, 103, 104 и 105 от 2005 г., бр. 17, 30, 34, 56, 57, 59 и 68 от 2006 г.; попр., бр. 76 от 2006 г.; изм., бр. 80, 82, 95, 102 и 105 от 2006 г., бр. 41, 52, 53, 64, 77, 97, 100, 109 и 113 от 2007 г., бр. 33, 43, 67, 69, 89, 102 и 109 от 2008 г., бр. 23, 25, 35, 41, 42, 93, 95, 99 и 103 от 2009 г., бр. 16, 19, 43, 49, 58, 59, 88, 97, 98 и 100 от 2010 г.; Решение № 7 на Конституционния съд от 2011 г. – бр. 45 от 2011 г.; изм., бр. 60, 77 и 100 от 2011 г., бр. 7, 21, 38, 40, 44, 58, 81, 89, 94 и 99 от 2012 г., бр. 15, 20, 70, 98, 104, 106, 109 и 111 от 2013 г., бр. 1, 18, 27, 35, 53 и 107 от 2014 г., бр. 12, 14, 22, 54, 61, 79, 95, 98 и 102 от 2015 г., бр. 62, 95, 98 и 105 от 2016 г., бр. 62, 92, 99 и 103 от 2017 г., бр. 7 и 15 от 2018 г.; попр., бр. 16 от 2018 г.; изм., бр. 17, 30, 46, 53, 64, 77, 88, 98, 102 и 105 от 2018 г., бр. 12, 35, 83, 94 и 99 от 2019 г., бр. 26, 28, 51, 64, 69, 103 и 109 от 2020 г., бр. 12, 19, 21 и 77 от 2021 г., бр. 16, 18, 25, 51, 58 и 62 от 2022 г., бр. 8, 53, 66, 84, 85 и 106 от 2023 г., бр. 2, 16, 27, 66, 67, 70, 79 и 82 от 2024 г., бр. 25 от 2025 г.; Решение № 6 на Конституционния съд от 2025 г. – бр. 48 от 2025 г.; изм. бр. 49, 54 и 100 от 2025 г. и бр. 16, 25, 27, 51 и 52 от 2026г.) в чл. 122е, ал. 2, т. 8 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

§ 5. В Закона за дейността на колективните инвестиционни схеми и на други предприятия за колективно инвестиране (обн., ДВ, бр. 77 от 2011 г.; изм., бр. 21 от 2012 г., бр. 109 от 2013 г., бр. 27 от 2014 г., бр. 22 и 34 от 2015 г., бр. 42, 76 и 95 от 2016 г., бр. 62, 95 и 103 от 2017 г., бр. 15, 20, 24, 27 и 77 от 2018 г., бр. 83, 94 и 102 от 2019 г., бр. 26, 28 и 64 от 2020 г., бр. 12 и 21 от 2021 г., бр. 16, 25 и 51 от 2022 г., бр. 65, 84, 85 и 106 от 2023 г., бр. 70 и 79 от 2024 г., бр. 49, 54, 64 и 99 от 2025 г. и бр. 25 от 2026г. се правят следните допълнения:

1. В чл. 19, ал. 1, т. 6 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

2. В чл. 100, ал. 1, т. 8 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

3. В чл. 180, ал. 1, т. 6 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

4. В чл. 204, ал. 1, т. 6 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

5. В чл. 212, ал. 1, т. 6 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

§ 6. В Закона за дружествата със специална инвестиционна цел и за дружествата за секюритизация (обн., ДВ, бр. 21 от 2021 г.; изм., бр. 25 и 51 от 2022 г., бр. 70 от 2024 г. и бр. 50 и 67 от 2025 г.)  се правят следните допълнения:

1. В чл. 16, т. 6 след думите „Закона за прилагане на мерките срещу пазарните злоупотреби с финансови инструменти“ се добавя „Закона за международните ограничителни мерки“.

2. В чл. 49, т. 5 след думите „Закона за прилагане на мерките срещу пазарните злоупотреби с финансови инструменти“ се добавя „Закона за международните ограничителни мерки“.

§ 7. В Закона за Комисията за финансов надзор (обн., ДВ, бр. 8 от 2003 г.; изм., бр. 31, 67 и 112 от 2003 г., бр. 85 от 2004 г., бр. 39, 103 и 105 от 2005 г., бр. 30, 56, 59 и 84 от 2006 г., бр. 52, 97 и 109 от 2007 г., бр. 67 от 2008 г., бр. 24 и 42 от 2009 г., бр. 43 и 97 от 2010 г., бр. 77 от 2011 г., бр. 21, 38, 60, 102 и 103 от 2012 г., бр. 15 и 109 от 2013 г., бр. 34, 62 и 102 от 2015 г., бр. 42 и 76 от 2016 г.; Решение № 10 на Конституционния съд от 2017 г. – бр. 57 от 2017 г.; изм., бр. 62, 92, 95 и 103 от 2017 г., бр. 7, 15, 24, 27, 77 и 101 от 2018 г., бр. 12, 17, 42, 83, 94 и 102 от 2019 г., бр. 26 и 64 от 2020 г., бр. 21 от 2021 г., бр. 16, 25 и 51 от 2022 г., бр. 8, 60, 65, 84 и 85 от 2023 г., бр. 26, 31, 49, 54, 63, 67 и 99 от 2025 г. и бр. 16, 25 и 51 от 2026г.) се правят следните допълнения:

1. В чл. 12, ал. 1  се създава т. 33:

„33. е компетентен орган по Закона за международните ограничителни мерки, в случаите, предвидени в същия закон.“

2. В чл. 13, ал. 1 се създава т. 54:

„54. по предложение на ресорния заместник-председател упражнява правомощията на компетентен орган по Закона за международните ограничителни мерки.“

3. В чл. 18, ал. 1, т. 1 и 6 и ал. 3 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

4. В чл. 19, ал. 2 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

§ 8. В Закона за кредитните институции (обн., ДВ, бр. 59 от 2006 г.; изм., бр. 105 от 2006 г., бр. 52, 59 и 109 от 2007 г., бр. 69 от 2008 г., бр. 23, 24, 44, 93 и 95 от 2009 г., бр. 94 и 101 от 2010 г., бр. 77 и 105 от 2011 г., бр. 38 и 44 от 2012 г., бр. 52, 70 и 109 от 2013 г., бр. 22, 27, 35 и 53 от 2014 г., бр. 14, 22, 50, 62 и 94 от 2015 г., бр. 33, 59, 62, 81, 95 и 98 от 2016 г., бр. 63, 97 и 103 от 2017 г., бр. 7, 15, 16, 20, 22, 51, 77, 98 и 106 от 2018 г., бр. 37, 42, 83, 94 и 96 от 2019 г., бр. 11, 13, 14, 18 и 64 от 2020 г., бр. 12 и 21 от 2021 г., бр. 25 и 51 от 2022 г., бр. 65, 66, 84 и 85 от 2023 г., бр. 13, 70 и 79 от 2024 г., бр. 49, 50, 54, 63, 67 и  99 от 2025 г. и бр. 16, 25 и 51 от 2026г.)  се правят следните изменения и допълнения:

1. В чл. 36, ал. 1 се създава т. 9:

„9. са извършени нарушения по Закона за международните ограничителни мерки.“

2.  В чл. 103, ал. 1 т. 8 се изменя така:

„8. нарушения на Закона за мерките срещу изпирането на пари, Закона за мерките срещу финансирането на тероризма и на разпространението на оръжия за масово унищожение или Закона за международните ограничителни мерки и на актовете по прилагането им, установени при извършване на контрола по чл. 108, ал. 6 и проверките по чл. 108, ал. 4 от Закона за мерките срещу изпирането на пари, и на контрола по Закона за международните ограничителни мерки, както и в случаите по чл. 79в, ал. 8;“.
§ 9. В Закона за лицата, обслужващи кредити, и купувачите на кредити (обн., ДВ, бр. 50 от 2025 г.), се правят следните изменения и допълнения:

1. В чл. 14: 

а) в ал. 1 се създава т. 9:

„9. нарушава международните ограничителни мерки по Закона за международните ограничителни мерки в случаите, в които нарушението е установено с влязъл в сила акт и е налице мотивирано искане от председателя на Държавна агенция „Национална сигурност“ в случаите по ал. 6.“;

б) създава се нова ал. 6:

„(6) Българската народна банка може да отнеме издадения лиценз на лице, обслужващо кредити, на основание ал. 1, т. 9 по мотивирано искане на председателя на Държавна агенция „Национална сигурност“ с приложени към него доказателства.“;
в) досегашните ал. 6-8 стават съответно ал. 7-9.

2. В чл. 43, ал. 1, т. 2 накрая се добавя „и по Закона за международните ограничителни мерки“.

§ 10. В Закона за пазарите на криптоактиви (обн., ДВ, бр. 54 от 2025 г.; изм., бр. 67 от 2025 г. и бр. 25 от 2026г.) в чл. 28, ал. 1, т. 23 накрая се добавя „или на Закона за международните ограничителни мерки“.

§ 11. В Закона за пазарите на финансови инструменти (обн., ДВ, бр. 15 от 2018 г.; попр., бр. 16 от 2018 г.; изм., бр. 24 и 98 от 2018 г., бр. 17, 83, 94 и 102 от 2019 г., бр. 26, 28 и 64 от 2020 г., бр. 12 и 21 от 2021 г., бр. 16, 25 и 51 от 2022 г., бр. 8, 65, 66, 84 и 85 от 2023 г., бр. 70 и 79 от 2024 г., бр. 49, 54 и 99 от 2025 г. и бр. 16, 25 и 51 от 2026г.) се правят следните  допълнения:

1. В чл. 27, ал. 1, т. 9 след думите „Закона за мерките срещу финансирането на тероризма и на разпространението на оръжия за масово унищожение“ се добавя „Закона за международните ограничителни мерки“.

2. В чл. 166, ал. 1, т. 5 след думите „Закона за мерките срещу финансирането на тероризма и на разпространението на оръжия за масово унищожение“ се добавя „на Закона за международните ограничителни мерки“.

3. В чл. 245а след думите „Закона за мерките срещу финансирането на тероризма и на разпространението на оръжия за масово унищожение“ се добавя „както и Закона за международните ограничителни мерки“.

§ 12. В Закона за платежните услуги и платежните системи (обн., ДВ, бр. 20 от 2018 г.; изм., бр. 17, 37, 42 и 94 от 2019 г., бр. 13 от 2020 г., бр. 12 от 2021 г., бр. 25 и 45 от 2022 г., бр. 8, 66 и 84 от 2023 г., бр. 79 от 2024 г., бр. 49, 54, 64 и 67 от 2025 г. и бр. 25 от 2026г.) се правят следните изменения и допълнения:

1. В чл. 16, ал. 1 се създава т. 8:

„8. платежната институция е извършила нарушения по Закона за международните ограничителни мерки.“

2. В чл. 18, ал. 6:

а) в основния текст думата „заличава“ се заменя с „може да заличи“;

б) създава се т. 5:

„5. е извършило нарушения по Закона за международните ограничителни мерки.“

§ 13. В Закона за публичното предлагане на ценни книжа (обн., ДВ, бр. 114 от 1999 г.; изм., бр. 63 и 92 от 2000 г., бр. 28, 61, 93 и 101 от 2002 г., бр. 8, 31, 67 и 71 от 2003 г., бр. 37 от 2004 г., бр. 19, 31, 39, 103 и 105 от 2005 г., бр. 30, 33, 34, 59, 63, 80, 84, 86 и 105 от 2006 г., бр. 25, 52, 53 и 109 от 2007 г., бр. 67 и 69 от 2008 г., бр. 23, 24, 42 и 93 от 2009 г., бр. 43 и 101 от 2010 г., бр. 57 и 77 от 2011 г., бр. 21 и 94 от 2012 г., бр. 103 и 109 от 2013 г., бр. 34, 61, 62, 95 и 102 от 2015 г., бр. 33, 42, 62 и 76 от 2016 г., бр. 62, 91 и 95 от 2017 г., бр. 7, 15, 20, 24 и 77 от 2018 г., бр. 17, 83, 94 и 102 от 2019 г., бр. 26, 28, 34, 44 и 64 от 2020 г., бр. 21 от 2021 г., бр. 16, 25 и 51 от 2022 г., бр. 8, 65 и 84 от 2023 г., бр. 70, 72 от 2024 г., бр. 54, 67 и 99 от 2025 г. и  бр. 16, 25 и 51 от 2026г.) се правят следните изменения и допълнения:

1. В чл. 212а2 се създава нова ал. 4: 

„(4) Когато установи, че доставчик на услуги за колективно финансиране грубо или системно нарушава изискванията на Закона за международните ограничителни мерки, Комисията може да приложи мярката по ал. 1, т. 5.“

2. Досегашната ал. 4 става ал. 5.

§ 14. В Закона за хазарта (обн., ДВ, бр. 26 от 2012 г.; изм., бр. 54, 82 и 94 от 2012 г., бр. 68 от 2013 г., бр. 1 и 105 от 2014 г., бр. 61 и 79 от 2015 г., бр. 74 и 98 от 2016 г., бр. 103 от 2017 г., бр. 42 от 2019 г., бр. 14, 69 и 104 от 2020 г., бр. 11 и 14 от 2021 г., бр. 61 от 2022 г., бр. 84, 106 и 108 от 2023 г., бр. 41, 42 и 70 от 2024 г., бр. 26 и 49 от 2025 г. и бр. 50 от 2026г.) се правят следните допълнения:
1. В чл. 8 се създава ал. 6:

„(6) Лиценз за организиране на хазартна игра и за извършване на дейностите по чл. 1, т. 2 от този закон не се издава, когато на лицата по чл. 4, ал. 1, т. 1 и 2 или на техни собственици, съдружници или акционери с квалифицирано участие, управители, членове на управителен или контролен орган са наложени международни санкции и/или ограничения, официално признати от Република България.“  

2. В чл. 85 се създават ал. 8 и 9:

„(8) Принудителна административна мярка – временно отнемане на издадения лиценз за организиране на хазартни игри или за дейност по чл. 1, т. 1 и 2 се прилага, когато се установи, че на притежател на лиценз, издаден по този закон, или на негов собственик, съдружник или акционер с квалифицирано участие, управител, член на управителен или контролен орган са наложени международни санкции и/или ограничения официално признати от Република България. Отнемането на издадения лиценз е за срок до отпадане на наложените международни санкции и/или ограничения. При преустановяване на дейността и връщане в Централното управление на Националната агенция за приходите на удостоверението за издаден лиценз се прилага ал. 5.

(9) В случаите по ал. 8 след отпадане на наложените международни санкции и/или ограничения, удостоверението за издаден лиценз се връща ако срокът на лиценза не е изтекъл.“ 
§ 15. В шестмесечен срок от обнародването на закона в „Държавен вестник“, Министерският съвет приема подзаконовите нормативни актове по този закон.
§ 16. Законът влиза в сила в шестмесечен срок от деня на обнародването му в „Държавен вестник“, с изключение на чл. 8, който влиза в сила от деня на обнародването.

